b'\n_START_ARTICLE_\nScaunul Nocrich\n_START_PARAGRAPH_\nScaunul Nocrich era o unitate administrativ\xc4\x83 a sa\xc8\x99ilor transilv\xc4\x83neni, ap\xc4\x83rut\xc4\x83 la \xc3\xaenceputul secolului al XIII-lea, care era cunoscut din 1291 sub denumirea Scaunul Al\xc8\x9b\xc3\xa2na (Alzener Stuhl), deoarece localitatea Al\xc8\x9b\xc3\xa2na (Alzen), care avea dreptul de a \xc8\x9bine t\xc3\xa2rg, a devenit re\xc8\x99edin\xc8\x9ba scaunului._NEWLINE_Localit\xc4\x83\xc8\x9bile Al\xc8\x9b\xc3\xa2na (Alzen) \xc8\x99i Nocrich (Leschkirch) s-au judecat timp de 200 de ani pentru dreptul de a \xc8\x9bine t\xc3\xa2rg (Marktrecht)._NEWLINE_\xc3\x8en 1589, Nocrich (Leschkirch) a primit dreptul de a \xc8\x9bine t\xc3\xa2rg, devenind din 1620 (dup\xc4\x83 alte surse din 1627) re\xc8\x99edin\xc8\x9ba scaunului, care din acel moment s-a numit Scaunul Nocrich (Leschkircher Stuhl)._NEWLINE_\xc3\xaen 1543, localitatea \xc8\x9aichindeal (Ziegenthal) a fost desfiin\xc8\x9bat\xc4\x83 oficial, de\xc8\x99i era \xc3\xaenc\xc4\x83 din secolul XII era o localitate medieval\xc4\x83 p\xc4\x83r\xc4\x83sit\xc4\x83. Mai t\xc3\xa2rziu, satul a fost repopulat._NEWLINE_Dreptul de a str\xc3\xa2nge zeciuiala de pe P\xc4\x83m\xc3\xa2ntul Cr\xc4\x83iesc era valabil pentru toate cele 12 ob\xc8\x99ti/comune ale Saunului.\n_START_SECTION_\n\xc3\x8enceputurile coloniz\xc4\x83rii\n_START_PARAGRAPH_\nIstoricul Friedrich Teutsch consider\xc4\x83 c\xc4\x83 \xc3\xaenceputul coloniz\xc4\x83rii capitulului Nocrich a avut loc \xc3\xaenainte de anul 1200, primele localit\xc4\x83\xc8\x9bi vizate \xc3\xaen acest sens fiind A\xc8\x9b\xc3\xa2na, Chirp\xc4\x83r \xc8\x99i Nocrich, urmate de Corn\xc4\x83\xc8\x9bel, G\xc4\x83inari, Hosman, Marpod, S\xc4\x83s\xc4\x83u\xc8\x99i \xc8\x99i \xc8\x9aichindeal._NEWLINE_C\xc3\xa2teva localit\xc4\x83\xc8\x9bi apar\xc8\x9bin\xc4\x83toare de organismul administrativ \xe2\x80\x9eDou\xc4\x83 Scaune\xe2\x80\x9d, apar \xc3\xaen documentele nobiliare \xc3\xaenc\xc4\x83 \xc3\xaenainte de anul 1283, f\xc4\x83r\xc4\x83 a exista un indiciu c\xc4\x83 ar fi fost populate de sa\xc8\x99i. Sunt men\xc8\x9bionate \xc3\xaen 1263 localit\xc4\x83\xc8\x9bi \xc3\xaen care prezen\xc8\x9ba sa\xc8\x99ilor nu este atestat\xc4\x83: \xe2\x80\x9eWiz\xe2\x80\x9d, \xe2\x80\x9eMunora\xe2\x80\x9d, \xe2\x80\x9eHassach\xe2\x80\x9d \xc8\x99i \xe2\x80\x9eNogrech(Nocrich?)\xe2\x80\x9d, a\xc8\x99ez\xc4\x83ri care ajung \xc3\xaen proprietatea lui Jula, fiul banului Ladislau. Walter Scheiner precumm \xc8\x99i autorii culegerii de documente istorice referitoare la sa\xc8\x99i \xe2\x80\x9eUrkundenbuch, vol.I\xe2\x80\x9d sunt de p\xc4\x83rerea c\xc4\x83 \xe2\x80\x9eNogrech\xe2\x80\x9d ar fi a\xc8\x99ezarea Nocrich. Th.N\xc3\xa4gler sus\xc8\x9bine imposibilitatea trecerii localit\xc4\x83\xc8\x9bii \xc3\xaempreun\xc4\x83 cu celelalte trei \xc3\xaen st\xc4\x83p\xc3\xa2nire nobiliar\xc4\x83 dup\xc4\x83 100 de ani de la colonizarea s\xc4\x83sesc\xc4\x83, cu toate c\xc4\x83, sporadic, unele sate izolate sau chiar mai multe \xc3\xaempreun\xc4\x83 au urmat aceste muta\xc8\x9bii doar temporar. Mai mult de at\xc3\xa2t este improbabil ca viitorul centru sc\xc4\x83unal aflat \xc3\xaen vechiul nucleu al provinciei Sibiului s\xc4\x83 fi fost posesiune nobiliar\xc4\x83. Chiar dac\xc4\x83 Nogrech este sediul scaunului cu acela\xc8\x99i nume, sus\xc8\x9bine Th.N\xc3\xa4gler, dania f\xc4\x83cut\xc4\x83 de \xc8\x98tefan I, \xe2\x80\x9erex junior\xe2\x80\x9d, nu men\xc8\x9bionez\xc4\x83 nimic despre vreo popula\xc8\x9bie s\xc4\x83seasc\xc4\x83 \xc3\xaen teritoriul celor \xe2\x80\x9eDou\xc4\x83 Scaune\xe2\x80\x9d.'